Leon van Nierop se resensie: Emily in Paris | Maroela Media
Emily in Paris ***
Met Lilly Collins en Lucas Bravo
Skepper: Darren Starr
Erken dit maar! As jy deur 2020 geworstel het en die depressie wil nie die wyk neem nie, is daar geen beter reeks om jou in 'n sonneblombui te sit as Netflix se Emily in Paris nie. Die storie is eenvoudiger as Ouma se melktertresep.
'n Pragtige meisie uit Chicago, gespeel deur 'n meisiekind wat mooier as 'n roos is, Lily Collins, word na 'n parfuummaatskappy in Parys gestuur om te help met bemarking. Maar soos enigiemand wat pre-Covid die voorreg gehad het om in Parys se swetterjoel-en-rondomtalie te draai, sal sug: "Pragtige stad, net jammer van die verwaande, onvriendelike mense." Dit wil sê, as jy nie kan Frans praat nie.
Dis waarteen die skone Emily haar vasloop wanneer die maatskappy waar sy werk haar behandel asof sy 'n tor in dreinwater is. Maar gelukkig praat die manne die universele taal, en sy laat baie manlike koppe daai, alhoewel sy nie promisku is nie. En Lucas Bravo, wat in dieselfde gebou as sy woon, val so sag op die oog soos fluweel op 'n wolk. Daarom is daar vinnige romantiese vonke. Maar die ster is eintlik die stad. En Bravo se oë waarin menige vrou sal verdrink.
Sal Emily Parys oorleef, of sal Parys Emily oorleef? Die reeks kom uit dieselfde stal as Sex and the City, maar is nie naastenby so katterig of seksueel-voortgedrewe nie. Dis die bitsige Franse teenoor die sonneblompie wat nie toelaat dat iemand haar blare deurmekaarkrap nie! En die kombinasie, met sy grapperigheid (die reeks spot lekker met die narsistiese Franse) sal jou vir 'n glybaan-lekker 30 minute van al die drama en gruwels wat die wêreld tans in 'n grendelgreep het laat vergeet.
Skop jou skoene uit, trek jou lekkerste pakkie skyfies met indoopsous nader en draf giggelend in Parys se strate saam met die fraaie Emily rond, want niks kry haar onder nie.
Sterk aanbeveel, en daar is tot dusver (episode 5) niks wat kan aanstoot gee nie. Vrolik op Netflix.
Stem heeltemal saam met Leon van Nierop. Ons het hierdie reeks gekyk op Netflix, dis regtig vreeslik oulik en snaaks. Sal dit enige dag sterk aanbeveel.